CELEX: 62021TN0748
Language: hr
Date: 2021-11-25 00:00:00
Title: Predmet T-748/21: Tužba podnesena 25. studenoga 2021. – Hangzhou Dingsheng Industrial Group i drugi/Komisija

21.2.2022   
            
            
               HR
            
            
               Službeni list Europske unije
            
            
               C 84/41
            
         
      Tužba podnesena 25. studenoga 2021. – Hangzhou Dingsheng Industrial Group i drugi/Komisija
      (Predmet T-748/21)
      (2022/C 84/58)
      Jezik postupka: engleski
      
         Stranke
      
      
         Tužitelji: Hangzhou Dingsheng Industrial Group Co., Ltd (Hangzhou, Kina), Dingheng New Materials Co., Ltd (Rayong, Tajland), Thai Ding Li New Materials Co., Ltd (Rayong) (zastupnici: G. Coppo i G. Pregno, odvjetnici)
      
         Tuženik: Europska komisija
      
         Tužbeni zahtjev
      
      Tužitelji od Općeg suda zahtijevaju da:
      
                  —
               
               
                  poništi Provedbenu uredbu Komisije (EU) 2021/1474 (1) оd 14. rujna 2021. o proširenju konačne antidampinške pristojbe uvedene Provedbenom uredbom (EU) 2015/2384 i Provedbenom uredbom (EU) 2017/271 na uvoz određene aluminijske folije podrijetlom iz Narodne Republike Kine na uvoz određene aluminijske folije otpremljene iz Tajlanda, bez obzira na to ima li deklarirano podrijetlo iz Tajlanda, objavljenu u Službenom listu L 325 od 15. rujna 2021, u dijelu u kojem se odnosi na društva Hangzhou Dingsheng Industrial Group Co., Ltd., Dingheng New Materials Co., Ltd., i Thai Ding Li New Materials Co. Ltd; i
               
            
                  —
               
               
                  naloži Komisiji snošenje troškova postupka.
               
            
         Tužbeni razlozi i glavni argumenti
      
      U prilog osnovanosti tužbe tužitelji ističu dva tužbena razloga.
      
                  1.
               
               
                  Svojim prvim tužbenim razlogom tužitelji tvrde da pobijana uredba sadržava pogrešku koja se tiče prava jer se njome zaključuje ispitni postupak pokrenut uredbom o pokretanju postupka a da Komisija nije zadovoljila standard dokazivanja koji traži članak 13. stavak 3. osnovne uredbe (prvi dio prvog tužbenog razloga). Naime, Komisija se slijepo oslanjala na sadržaj zahtjeva, koji je međutim nepotpun i sadržava znatne nedostatke koji se temelje na nepouzdanim podacima koje Komisija nije provjerila niti dopunila. Dodatno, tužitelji tvrde da Komisija nije pravilno razmotrila njihove komentare o nezakonitosti pokretanja postupka (drugi dio prvog tužbenog zahtjeva).
               
            
                  2.
               
               
                  Svojim drugim tužbenim razlogom tužitelji tvrde da Komisija nije na odgovarajući način obrazložila postojanje bitnih elemenata navedenih u članku 13. stavku 1. osnovne uredbe, a osobito u pogledu zahtjeva koji se odnosi narušavanje korektivnih učinaka antidampinške pristojbe, protivno članku 296. Ugovora o funkcioniranju Europske unije i članka 20. stavka 2. osnovne uredbe.
               
            
         (1)  SL 2021., L 325, str. 6